Fårup Sommerland har haft en fin sæson med 622.000 gæster, hvilket er 20.000 flere end sidste år. Dog har der været seks procent færre udlændinge i år. Et fald, der gennem flere år har udfordret Fårup Sommerland. - Nordmænd, tyskere og svenskere bliver i højere grad hjemme. Vi ser alvorligt på udfordringen med at trække turister til Nordjylland - regionen må ikke gøre det godt nok, siger direktør Søren Kragelund. På Skagens Museum har mellem 100-105.000 besøgt årets udstilling, der hylder byjubilæet. Det er et fald siden sidste år, hvor 130.000 gæster besøgte udstillingen "Krøyer - i internationalt lys". Faldet var forventet, oplyser Skagens Museum, da sidste års udstilling var særdeles populær. I Jesperhus Feriepark er besøgstallet 240.000 gæster - nøjagtig ligesom sidste år. Aalborg Zoo har haft et pænt år, og er lige nu 30.000 gæster foran samme dato sidste år. Juli i år har dog været på niveau med juli sidste år. I alt besøgte 411.000 den zoologiske have i 2012. - Især dinosaurudstillingen har trukket mange gæster, siger direktør Henrik Johansen. Ved Kunsten i Aalborg har der været tilbagegang siden 2012, hvor der var næsten 20.000 gæster på dette tidspunkt. I år har 16.000 været forbi. Det er der ifølge Kunsten flere forklaringer på. - Vi havde håbet på flere besøgende, men vejret har desværre spillet ind. Derudover havde vi sidste år en stor jubilæumsudstilling, siger Lars Ulrich Tarp Hansen, kommunikationsmedarbejder ved Kunsten.

Opsummering:
Sommersæsonen er slut, og det er med blandede resultater ved de nordjyske turistattraktioner.